একজনের টয়োটা ল্যান্ড-ক্রুজার। অন্যজনের অডি কিউ সেভেন। 
একজন হিন্দি ফিল্ম ইন্ডাস্ট্রির সুপারস্টার। অন্যজন কলকাতাস্থিত ‘রাজনৈতিক’ পিতার অকালে বখে-যাওয়া পুত্র। 

২০০২ সালের সেপ্টেম্বর-রাতে প্রথমজনের বয়স ছিল ছত্রিশ। ২০১৬ সালের জানুয়ারি-ভোরে দ্বিতীয়ের বয়স মাত্র ছাব্বিশ। 

একজন তখনও অবিবাহিত। এখনও। অন্যজন সদ্য-বিবাহিত। হাতের নখ থেকে এখনও মেহেন্দির রংটাও ওঠেনি! 

তবু সলমন খান এবং তৌসিফ সোহরাবের মধ্যে আশ্চর্য মিল!

দু’জনেরই গাড়ির ধাক্কায় প্রাণ গিয়েছে দু’জনের। সলমনের বিরুদ্ধে অভিযোগ ছিল মত্ত অবস্থায় ফুটপাথে গাড়ি তুলে দিয়ে এক ফুটপাথবাসীর প্রাণান্ত ঘটানোর। তিনি অবশ্য সম্প্রতি উচ্চ আদালতের রায়ে বেকসুর খালাস হয়েছেন। তৌসিফের বিরুদ্ধে অভিযোগ বেপরোয়াভাবে গাড়ি চালিয়ে এক সেনা জওয়ানের প্রাণ নেওয়ার। তৌসিফ, যাকে সারা দেশ আপাতত তার ডাকনামেই চেনে— সাম্বিয়া। শনিবার রাতে যে গেল পুলিশ লক-আপে (মতান্তরে, আত্মসমর্পণ করল)। রবিবার যাকে আগামী ৩০ জানুয়ারি পর্যন্ত পুলিশি হেফাজতে রাখার নির্দেশ দিল আদালত। 

১৪ বছর আগে-পরের দু’টি ঘটনা একটি অমোঘ সত্য সামনে এনে দিল— বেহিসাবি এবং অসংযমী জীবনযাপনের মাসুলই হল অকারণে গোলমেলে সব বিষয়ে জড়িয়ে-পড়া। বৈভব মানুষকে এক ধরনের বেপরোয়া মনোভাব এনে দেয়। সেই নবাবি মনোভাব থাকলে ঝামেলাও তার অবশ্যম্ভাবী পিছু নেয়। 

সলমন খান আর সাম্বিয়া সোহরাবের মধ্যে আশ্চর্য মিল! এ বলে আমায় দেখ তো ও বলে আমায় দেখ!

নইলে কি আর সলমনের মতোই সাম্বিয়ার তরফেও ক্রমাগত এটা প্রমাণের চেষ্টা হতে থাকে যে, সাম্বিয়া নয়, গাড়ি চালাচ্ছিল অন্য কেউ! 

এদিন মুখ-ঢাকা যে যুবককে আদালতে পেশ করল কলকাতা পুলিশ, তার ফেসবুকে মরুভূমি বা বিপজ্জনক পাহাড়ি রাস্তায় গাড়ি চালানোর ভিডিও ‘আপলোড’ করা। প্রতিটি ছবির মূল সূত্র একটিই— গতি। সেই গতির ফাঁদেই শেষে পড়তে হল সাম্বিয়াকে। রেড-রোড কাণ্ডের মূল অভিযুক্তের গতির জীবনযাপন এমন পর্যায়ে পৌঁছেছিল, অতিষ্ঠ হয়ে উঠেছিলেন তার ঘনিষ্ঠেরাও। বোঝা যাচ্ছিল, বেহিসাবি জীবন যে কোনওদিন অন্য ‘ট্র্যাকে’ চলে যেতে পারে। কিন্তু কেউ কিছু বলতে পারেননি। কারণ, হিতোপদেশ শোনার অভ্যাস ছিল না ‘ঔদ্ধত্য ও পারিবারিক প্রভাব’ সম্পন্ন যুবকের!

পুলিশের দাবি, গত বুধবার ভোরে রেড রোডে গাড়ি চালাচ্ছিল সাম্বিয়াই। খিদিরপুর রোডে ফোর্ট উইলিয়ামের সাউথ গেটের কাছে গাড়িটি যখন প্রথম গার্ডরেল ভাঙে, তখন এক পুলিশ কনস্টেবল এগিয়েছিলেন ‘বেপরোয়া’ চালকের খোঁজে। তিনি ছবি দেখে জানিয়েছেন, অডি কিউ সেভেনের স্টিয়ারিংয়ে ছিল সাম্বিয়াই।
যে গাড়িটি নিয়ে সাম্বিয়া দুর্ঘটনা ঘটিয়েছিল, সেটি তার বিয়েতে পাওয়া উপহার। গত ৫ জানুয়ারি ভাইয়ের বিয়েতে গাড়িটি উপহার দিয়েছিল তৃণমূল নেতা মহম্মদ সোহরাবের বড় ছেলে তথা ঘটনার অন্যতম অভিযুক্ত অধুনা পলাতক আম্বিয়া সোহরাব। 
এজলাসে নিয়ে মুখের আবরণ সরিয়ে দেওয়ার পর মেরুন শার্ট, নীল শেডের জিন্‌সের ট্রাউজার্স, পায়ে ব্র্যান্ডেড চপ্পল এবং কালো জ্যাকেটের সাম্বিয়া এদিক-ওদিক তাকাচ্ছিল। সম্ভবত পরিজনদের খোঁজে। কেউই অবশ্য চেনা দিয়ে এগিয়ে আসেননি। সাম্বিয়ার সদ্যবিবাহিতা স্ত্রী কলকাতার একটি নামী স্কুলে দ্বাদশ শ্রেণির ছাত্রী। তাকেও আদালতের ধারেপাশে দেখা যায়নি। 
কিছু লোকজন অবশ্য জটলা করে দাঁড়িয়েছিলেন বাইরে। তাঁরা অবশ্য কেউই নিজেদের সাম্বিয়ার আত্মীয় বলে পরিচয় দিতে চাননি। আদালতে ঢোকার পরেই সাম্বিয়াকে ইশারায় কারও সঙ্গে কথা বলতে বারণ করে দিয়েছিলেন তার প্রধান আইনজীবী (সাম্বিয়ার হয়ে জনাছয়েক আইনজীবী দাঁড়িয়েছিলেন)। অন্য মামলা চলার সময় মাথা নিচু করে বসেছিল অ্যাসেম্বলি অফ গড চার্চ স্কুল এবং আইআইএম বেঙ্গালুরুর প্রাক্তন ছাত্র। ভাবলেশহীন নির্মোহ মুখ। মনে হচ্ছিল যে, পুলিশ আধিকারিকদের দাবিটাই সত্যি যে, ভোররাত পর্যন্ত জেরায় সাম্বিয়া পুলিশকে মাঝেমধ্যেই বিভ্রান্ত করার চেষ্টা করেছে। কখনও-কখনও পাল্টেছে নিজের বয়ানও। সবসময় সত্যি বলেনি।
জেরার প্রথমদিকে সাম্বিয়া খানিকটা নেশাগ্রস্ত ছিল বলেও তদন্তকারী অফিসারদের মনে হয়েছে। 

জেরায় সাম্বিয়া পুলিশকে জানিয়েছে, মঙ্গলবার সারারাত সে জনি এবং শানুর সঙ্গে ওই গাড়িতেই পান করেছিল। ঘুরে বেড়িয়েছিল কখনও পার্ক স্ট্রিট, কখনও বৌবাজারে। শেষ স্টেশন ছিল খিদিরপুর। মত্ত অবস্থায় সেখান থেকে বেরিয়েই সে দুর্ঘটনাটি ঘটায়। বায়ুসেনার কর্পোরাল অভিমন্যু গৌড়কে ধাক্কা মারার আগে সে ধাক্কা মেরেছিল সেনাবাহিনীর এক আর্টিলারি ক্যাপ্টেনকেও। কিন্তু গাড়ি থামায়নি। 

আদালতে পুলিশ জানিয়েছে, একটার পর একটা ব্যারিকেড ভাঙা সত্ত্বেও সাম্বিয়াকে থামানো যায়নি। তার গাড়ির তীব্র ধাক্কায় অভিমন্যু প্রায় ৬০ ফুট দূরে ছিটকে পড়েন। কিন্তু সাম্বিয়ার গাড়ি সেখানে থামেনি। শেষপর্যন্ত আরও ৪০০ ফুট দূরে গিয়ে গাড়িটি থামিয়ে নীল জ্যাকেট পরিহিত যুবক স্টিয়ারিং ছেড়ে চলে যায়। অর্থাৎ, অতবড় ঘটনা ঘটলেও সাম্বিয়ার মধ্যে কোনও বৈকল্য দেখা যায়নি। 

যেমনটা সে এদিনও আদালতে থাকার চেষ্টা করেছে। যদিও নিজের মামলার শুনানি চলাকালীন কয়েকবার ঢোঁক গিলতে দেখা দেল সাম্বিয়াকে। শুনানির শেষের পর বিকেল সাড়ে ৪টে নাগাদ তাকে আবার লালবাজারে নিয়ে গিয়েছে পুলিশ। সেখানে তাকে আবার দফায় দফায় জেরা করা হচ্ছে। ঘটনাচক্রে, সম্ভাব্য সাক্ষীদের তালিকা নিয়ে এদিনই কলকাতা পুলিশের সদর দফতরে গিয়েছে সেনাবাহিনীর এক প্রতিনিধিদল। প্রয়োজনে তারাও সাম্বিয়াকে জেরা করতে পারে।  

একুশের যে যুবককে নিয়ে এখন গোটা দেশ তোলপাড়, পরিচিতেরা বলছেন, তার জীবনে ‘কাজ’ ছিল নামমাত্র। সারা শহর জুড়ে সোহরাবদের হোটেলের ব্যবসা রয়েছে। হংকংয়েও তারা নতুন হোটেল চালু করেছে। সাম্বিয়া মূলত হংকংয়ের ব্যবসা সামলাচ্ছিল বলে পারিবারিক সূত্রের খবর। কোনওমতে কাজ সেরে প্রায় প্রতি রাতেই শহরের নাইটক্লাবগুলিতে যেত সে। ভোররাতে জোড়াসাঁকোর বাড়িতে ফেরার আগে বিভিন্ন সময়ে একাধিক লোকের সঙ্গে সেখানে গোলমালেও জড়িয়ে পড়েছে সাম্বিয়া। কিন্তু অর্থ ও প্রভাব খাটিয়ে ছাড় পেয়ে গিয়েছে। জোড়াসাঁকো থানার এক অফিসারের কথায়, ‘‘পুলিশের গাড়িতে ধাক্কা মারলেও ওকে আমরা কিছু বলতে পারিনি। কারণ, ওদের উপরমহলে যাতায়াত আছে!’’
বৈভবের আঁচ পুলিশ-প্রশাসন তো বটেই, বিভিন্ন সময়ে টের পেয়েছে তার বন্ধুরাও। তারই এক বন্ধুর কথায়, ‘‘আম্বিয়া-সাম্বিয়ার টাকার অহঙ্কার এতটাই যে, কোনও কিছুকেই ওরা পাত্তা দিত না।’’ তিনিই জানাচ্ছেন, রেড রোড-কাণ্ডে অপর অভিযুক্ত শাহনওয়াজ (শানু) খানের সঙ্গে বচসার জেরে তার গায়ে একবার গরম চা ঢেলে দিয়েছিল সাম্বিয়া। শানুর পরিবার পার্ক স্ট্রিট থানায় অভিযোগ দায়ের করেছিল বটে। কিন্তু ‘চাপ’ সৃষ্টি করে সেই অভিযোগও তুলে নিতে তাদের বাধ্য করে সোহরাবরা। 

এখন শানু-জনির পরিবার বলছে, সাম্বিয়ারা চেষ্টা করবে প্রমাণ করার যে, সাম্বিয়া নয়, অডি কিউ সেভেনের স্টিয়ারিংয়ে ছিল শানু বা জনি। যেমন সলমনের আইনজীবী আদালতে বলেছিলেন, বলিউডের সুপারস্টার নন, ঘটনার সময় টয়োটা ল্যান্ড ক্রুজারের স্টিয়ারিংয়ে ছিলেন তাঁর বেতনভুক চালক অশোক সিংহ। 
এ বলে আমায় দেখ তো ও বলে আমায়। আশ্চর্য!